**Karel Vejmelka** (\* 25. máj 1996, Třebíč) je český hokejový brankár aktuálne pôsobiaci v tíme Utah v National Hockey League.

V roku 2022 získal s českou hokejovou reprezentáciou bronz na Majstrovstvách sveta a v roku 2014 striebro na Majstrovstvách sveta juniorov do 18 rokov.

Dvakrát sa ako náhradný brankár HC Kometa Brno stal majstrom Českej extraligy.

Klubová kariéra
---------------

Karel Vejmelka je odchovancom juniorského tímu HC Pardubice, kde v roku 2014 zažil svoj debut v seniorskom hokeji. Jeho netradičný, zľahka zastaralý štýl chytania priťahoval pozornosť iných extraligových klubov, a tak v roku 2016 bol z Pardubíc vymenený do HC Kometa Brno, kde do roku 2018 zastával pozíciu náhradníka slovenského brankára Mareka Čiliaka. Čiliakova pozícia v tíme však bola postupne potlačovaná Verjmelkovými výkonmi a v sezónach 2019/20 a 2020/21 sa Vejmelka stal neohrozenou jednotkou tímu. Čiliak bol presunutý do HC České Budějovice a novým záložným brankárom sa stal Lukáš Klimeš.

Vejmelka však svojim dominantným pôsobením v Brne zaujal zámorských scoutov, ktorí mu ponúkli angažmá v NHL. Vstupný kontrakt Vejmelka podpísal s tímom Arizona Coyotes, ktorý sa v tom čase nachádzal v tzv. prestavbe. Po odchode všetkých troch brankárov tímu (Darcy Kuemper, Antti Raanta, Adin Hill) v tíme „kojotov" ostali len dva brankárske prospekty: Josef Kořenář a Ivan Prosetov. Coyotes situáciu vyriešili podpísaním Vejmelku a skúseného veterána Cartera Huttona.

Pred sezónou zámorskí experti očakávali brankársky tandem Hutton – Kořenář, avšak nepresvedčivé výkony Kořenářa a výborný tréningový kemp Vejmelku mu zaistili miesto v prvom tíme.

Carter Hutton sa po katastrofálnych výkonoch (úspešnosť zákrokov 74,1% a 7,76 inkasovaného gólu na zápas) zranil hneď v treťom zápase sezóny a neskôr bol vymenený do Toronta Maple Leafs. Z Vejmelku sa tak nečakane stal prvý brankár tímu NHL bez toho aby odchytal čo i len zápas v jednej z nižších severoamerických líg.

V sezóne nakoniec nastúpil až v 52 zápasoch, v ktorých si pripísal 13 víťazstiev, 1 čisté konto a úspešnosť zákrokov 89,8%. Po nepresvedčivých výkonoch Ivana Prosvetova v pozícii dvojky, sa v pozícii Vejmelkového náhradníka vystriedali Scott Wedgewood (získaný z New Jersey Devils a následne vymenený do Dallas Stars) a Harri Säteri (podpísaný z Khl po dominantnom výkone na Olympijských hrách).

Aj napriek zdanlivo podpriemerným číslam však Vejmelka patril k najlepším hráčom Arizony, a tak mu tím ponúkol trojročný jednocestný kontrakt v hodnote 8 175 000 amerických dolárov.

Štatistiky klubová kariéra| Sezóna | Liga | Klub | Z | V | P | PP | GAA | SV% | SO |
| --- | --- | --- | --- | --- | --- | --- | --- | --- | --- |
| 2014/2015 | Česká extraliga | HC Pardubice | 7 | 4 | 3 | 0 | 2,86 | 92,3 | 0 |
| 1. Liga | SK Horácká Slavia Třebíč | 3 | - | - | - | 1,36 | 95,2 | - |
| 2015/2016 | Česká extraliga | HC Pardubice | 1 | 1 | 0 | 0 | 1,36 | 93,3 | 0 |
| HC Kometa Brno | 5 | 2 | 3 | 0 | 1,47 | 94,1 | 1 |
| 1. Liga | SK Horácká Slavia Třebíč | 42 | - | - | - | 2,62 | 92,0 | - |
| 2016/2017 | Česká extraliga | HC Kometa Brno | 31 | 14 | 17 | 0 | 2,50 | 90,5 | 3 |
| 1. Liga | SK Horácká Slavia Třebíč | 10 | - | - | - | 2,32 | 92,9 | - |
| 2017/2018 | Česká extraliga | HC Kometa Brno | 6 | 3 | 3 | 0 | 1,81 | 93,7 | 2 |
| HC Dukla Jihlava | 4 | 0 | 4 | 0 | 2,50 | 90,1 | 0 |
| 1. Liga | SK Horácká Slavia Třebíč | 14 | - | - | - | 2,32 | 90.8 | - |
| 2018/2019 | Česká extraliga | HC Kometa Brno | 31 | 17 | 14 | 0 | 2,38 | 91,5 | 1 |
| 1. Liga | SK Horácká Slavia Třebíč | 10 | 6 | 4 | 0 | 2,05 | 92,5 | 1 |
| 2019/2020 | Česká extraliga | HC Kometa Brno | 43 | 22 | 19 | 0 | 2,71 | 91,1 | 3 |
| 2020/2021 | Česká extraliga | HC Kometa Brno | 35 | 14 | 21 | 0 | 2,79 | 91,1 | 3 |
| 2021/2022 | NHL | Arizona Coyotes | 52 | 13 | 32 | 3 | 3,68 | 89,8 | 1 |
| **Česká extraliga celkovo** | **163** | **77** | **84** | **0** | **2,56** | **91,3** | **13** |
| **NHL celkovo** | **52** | **13** | **32** | **3** | **3,68** | **89,8** | **1** |

Reprezentačná kariéra
---------------------

Vejmelka Česko reprezentoval na dvoch významných turnajoch. V roku 2014 bol súčasťou juniorského výberu na Majstrovstvách sveta do 18 rokov, s ktorým získal striebornú medailu (avšak nezasiahol ani do jedného zo zápasov) a v roku 2022 bol prvým brankárom českej reprezentácie na seniorských Majstrovstvách sveta, kde Česko získalo bronzovú medailu. Vejmelka tu odchytal 8 zápasov, v ktorých si pripísal 5 víťazstiev a 89,6% úspešnosť zákrokov. V zápase o bronz, kde český výber nastúpil proti výberu USA bol za stavu 1:3 vystriedaný náhradníkom Marekom Langhamerom. Ten v zápase inkasoval už iba jeden gól a Česko nakoniec zápas úspešne zvrátilo na finálnych 8:4.

Štatistiky reprezentačná kariéra| Rok | Turnaj | Z | V | P | PP | GAA | SV% | SO |
| --- | --- | --- | --- | --- | --- | --- | --- | --- |
| 2014 | MS U18 | 0 | 0 | 0 | 0 | 0 | 0 | 0 |
| 2022 | MS | 8 | 5 | 3 | 0 | 2,46 | 89,6 | 0 |

Referencie
----------

1. ↑   *Príbeh Karla Vejmelku: Z Třebíča až na post jednotky Arizony* [online]. Šport7.sk, 2021-11-09, [cit. 2022-06-04]. Dostupné online.
2. ↑   *Český brankár zostáva v Arizone, podpísal viacročný kontrakt* [online]. sportnet.sme.sk, [cit. 2022-06-04]. Dostupné online.
3. ↑   *Karel Vejmelka at eliteprospects.com* [online]. www.eliteprospects.com, [cit. 2022-06-04]. Dostupné online. (po anglicky)
4. ↑  SITA. *Česko v 12-gólovom zápase zdolalo USA a na MS v hokeji 2022 získalo bronz (video) | Parlamentné Listy* [online]. [Cit. 2022-06-04]. Dostupné online.

Externé odkazy
--------------

* Biografické informácie a štatistiky na NHL.com, alebo Eliteprospects.com, alebo The Internet Hockey Database